ทิศทางการส่งแรงงานไทยไปทำงานประเทศซาอุดีอาระเบีย สร้างโอกาสแรงงานไทย
นายไพโรจน์ โชติกเสถียร อธิบดีกรมการจัดหางาน กล่าวว่า หลังจากประเทศไทยประสบความสำเร็จในการฟื้นฟูความสัมพันธ์กับประเทศซาอุดีอาระเบีย เกิดการสานต่อความร่วมมือในด้านต่างๆ รวมไปถึงเรื่องของแรงงานที่มีการลงนามความร่วมมือระหว่างรัฐบาลไทยกับรัฐบาลซาอุดีอาระเบียในรอบ 32 ปี ถือเป็นตลาดใหม่และเป็นความหวังของคนไทยที่ต้องการไปทำงานที่ประเทศซาอุดีอาระเบียอย่างถูกต้องตามกฎหมาย ได้รับการดูแลทั้งในเรื่องการจ้างงาน สิทธิ และสวัสดิการต่างๆ รวมถึงเป็นการป้องกันการค้ามนุษย์ การถูกเอาเปรียบจากนายจ้าง ปัจจุบันมีการเปิดรับสมัครแล้วเกือบ 3,000 อัตรา เบื้องต้นมีแรงงานไทยสมัครไปทำงานซาอุดีอาระเบียกว่า 2,400 คน การจัดส่งแรงงานไทยไปทำงานที่ซาอุดีอาระเบียครั้งนี้ เน้นแรงงานที่มีความรู้ ความสามารถ มีทักษะที่มีค่าตอบแทนสูง โดยต้องมีค่าจ้างมากกว่า 25,000 บาทขึ้นไป และต้องหาตำแหน่งงานที่จูงใจให้คนไทยอยากไปทำงานที่ซาอุดีอาระเบียมากขึ้น เบื้องต้นซาอุดีอาระเบียต้องการแรงงานไทยจำนวนมากในตำแหน่ง อาทิ ช่างเชื่อมใต้น้ำ วิศวกร ช่างไฟฟ้า ช่างยนต์ ช่างต่างๆ งานครัว งานบ้าน งานสวน ผู้จัดการพยาบาล พยาบาล ผู้ดูแลผู้ป่วยหรือคนชรา พนักงานทำความสะอาด ผู้ช่วยสัตว์แพทย์ พนักงานตัดขนสัตว์เลี้ยง รวมถึงพนักงานขับรถและควบคุมดูแล ซึ่งหลักในการจัดส่งแรงงานจะเป็นไปตามความต้องการของนายจ้างประเทศซาอุดีอาระเบีย และลูกจ้างไทยที่ต้องการไปทำงานซาอุฯ อธิบดีกรมการจัดหางาน คาดว่าปี 2566 หรือปีหน้ามีการเปิดประเทศ จะทำให้สามารถส่งแรงงานไทยเดินทางไปทำงานต่างประเทศได้ทั่วโลก โดยเฉพาะประเทศหลักๆ อย่างไต้หวัน ญี่ปุ่น อิสราเอล เกาหลี และโซนตะวันออกกลาง เช่น ซาอุดีอาระเบีย กาตาร์ บาห์เรน เชื่อว่าตัวเลขแรงงานจะเริ่มมากขึ้น ส่วนขั้นตอนไปทำงานซาอุดีอาระเบีย รวมถึงประเทศอื่นๆ ลงทะเบียนได้ที่ ศูนย์ทะเบียนคนหางานไปทำงานต่างประเทศ เว็บไซต์กรมการจัดหางาน toea.doe.go.th หรือติดต่อสำนักงานจัดหางานจังหวัดทั่วประเทศ หรือโทรสายด่วนกรมการจัดหางาน 1694